ཞེས་པའི་དཔེ་ལྟར་དེང་སྐབས་གདོང་དམར་བའི་ལས་དབང་རྨེག་མེད་དུ་བཟོ་མཁན་ནི་གྲི་དང་མདེའུ་ཁུར་བའི་དགྱ་དམག་མ་ཡིན་པར་བཅོས་འཛུམ་གྱི་སྒོ་ནས་འུ་ཚོར་འཆམ་མཐུན་དང་འདྲ་མཉམ་གྱི་ལམ་ནས་ཞུ་འགུག་བྱེད་པའི་གཡོ་ཅན་དེ་དག་ཡིན་ཐལ།དེའི་ཕྱིར་བོད་པ་ཚོས་རིགས་ཞེན་ཁྲི་ལ་གནས་ལུགས་འབུམ་གྱིས་ཁ་སྐོང་ནས།རྒྱང་རིང་གི་དམིགས་འདུན་གསར་བའི་འོད་སྣང་བློ་སྤོབས་དང་ངར་ཤུགས་ཀྱིས་འབོད་དགོས།སྔོན་གྱི་ཚེ་འུ་ཚོའི་མི་ཐོག་གོང་མ་དག་གིས་བསྒྲུབས་ཟིན་པའི་གཟི་འོད་དེ་ང་ཚོའི་མི་ཐོག་འདིས་རྨེག་མེད་བཏང་ཚེ་ང་ཚོ་ནི་ལོ་རྒྱུས་ཀྱི་དགྲ་བོ་རེད་ལ།བདེན་དོན་གྱི་གཤེད་མ་ཡང་རེད།དེ་བས་ང་ཚོར་མི་རབས་སྔོན་མའི་བླ་མི་བཙོང་རྒྱུ་དང་མི་རབས་ཕྱི་མའི་མྱིག་མི་རྫོད་རྒྱུའི་འགན་དབང་ཡོད་ལ།འགན་དབང་དེ་བསྒྲུབ་པའི་ནུས་ཤུགས་ཀྱང་ཡོད་ཐལ།དེ་བས་རང་བཙན་ནི་ཡབ་མེས་དག་གི་ཤུལ་བཞགས་ན་གནས་པའི་སྙིང་གསོན་པོ་རེད་ལ།རང་བཙན་ནི་མེས་པོ་ཚོས་ང་ཚོར་གནང་བའི་ལེགས་སྐྱེས་ཀྱང་ཅི་ལ་མིན།ཡབ་མེས་ཀྱི་ཤུལ་བཞག་སྐྱོངས་མ་ཐུབ་ཚེ་འུ་ཚོ་གསོན་ན་དོན་སྙིང་ཅི་ཞིག་ཡོད།ཡབ་མེས་ཚོའི་ཚེ་སྲོག་གིས་བཞེངས་པའི་བོད་རྒྱལ་ཁབ་དེ་ནི་ང་ཚོའི་འོད་སྟོང་འབར་བའི་སང་ཉིན་བསུ་བའི་འབོད་སྒྲ་རེད་ལ།འུ་ཅག་ལ་ཡོད་ཚད་ཀྱི་ཡོད་ཚད་ཐོབ་སྲིད་པའི་སྐལ་བཟང་གི་མདུན་ལམ་ཡང་ཡིན་ཐལ།མདོར་ན་ཁྲག་དམར་གྱིས་ཆུ་བོའི་ཁ་དོག་བསྒྱུར་ཀྱང་རོ་རུས་རི་ལྟར་སྤུངས་པའི་ལོ་ཟླ་དེའི་དངོས་ཡོད་བརྒྱུད་རིམ་དེ་ཡང་ང་ཚོའི་ལེན་མ་ཐུབ་པའི་རྒྱལ་ཁབ་འདིའི་ཆེད་རེད་ལ།གསོན་པོར་མུ་གེ་མྱངས་ཤིང་ཤི་བོས་དུར་ཁྲོད་ན་ངུ་འབོད་བྱེད་བཞིན་པ་དག་ཀྱང་ང་ཚོས་བོར་བཞིན་པའི་རྒྱལ་ཁབ་འདིའི་ཆེད་དུ་རེད།འགོ་རྒྱལ་བོ་དང་བླ་མ་ཚུན་ཆད་མཐའ་བསྐྲོད་དང་བཙོན་འཇུག་གནང་པ་སོགས་ཀྱང་མཐར་གཏུགས་ན་རྒྱལ་ཁབ་འདི་ཉིད་ཀྱི་ཆེད་དུ་ཡིན་པ་བརྗེད་མི་ཉན་བོད་པ་ཚོ།